Ankstesnėje ataskaitoje buvo padaryta išvada, kad nėra jokio pagrindimo, t. y. konkrečių aplinkybių, dėl kurių būtų reikėję priimti deleguotąjį aktą su tolesnėmis pereinamojo laikotarpio nuostatomis.

Taip pat, kaip buvo paskelbta, Komisija teikė paramą ir gaires valstybėms narėms, padėdama joms spręsti galimus sunkumus siekiant jų tikslų, pasitelkdama tikslinę reikalavimų laikymosi skatinimo iniciatyvą, paremtą 2016–2017 m. atliktu tyrimu. Visų pirma buvo siekiama apžvelgti nacionalinę praktiką, susijusią su EEĮA apdorojimu, ir įvertinti, kaip valstybės narės įgyvendina ir vykdo EEĮA direktyvą. Buvo nustatyti svarbiausi veiksniai ir kliūtys siekiant tikslų, taip pat geroji patirtis, kad būtų galima mokytis vieniems iš kitų ir toliau plėtoti EEĮA politiką ir praktiką valstybių narių lygmeniu.

Kalbant apie 2019 m. surinkimo tikslus, reikia atsižvelgti į tai, kad pagal EEĮA direktyvos 16 straipsnio 6 dalį valstybės narės tų metų duomenis pateikia per 18 mėnesių nuo ataskaitinių metų pabaigos, t. y. iki 2021 m. birželio mėn. pabaigos. Rengdama šią ataskaitą Komisija iš valstybių narių dar nebuvo gavusi visų oficialiai pateiktų duomenų apie 2019 m. EEĮA surinkimo lygį.

Komisija pažymi, kad ir šiuo ataskaitoje aptariamu laikotarpiu nebuvo jokių konkrečių aplinkybių, dėl kurių būtų reikėję priimti deleguotąjį aktą su pereinamojo laikotarpio patikslinimais, kad būtų išspręsti valstybėms narėms iškilę sunkumai laikantis EEĮA direktyvoje nustatyto surinkimo lygio, visų pirma nuo 2019 m. taikomo surinkimo lygio.

3.2. VII priedo ir 8 straipsnio 4 dalies pakeitimas

VII priede aptariamas EEĮA medžiagų ir komponentų atrankinis apdorojimas.

EEĮA direktyvos 8 straipsnio 4 dalyje Komisijai suteikiami įgaliojimai keisti VII priedą, siekiant įtraukti kitas apdorojimo technologijas, užtikrinančias bent tokį patį žmonių sveikatos ir aplinkos apsaugos lygį.

Šioje ataskaitoje aptariamu laikotarpiu Komisija nepadarė išvados, kad reikia imtis kokių nors veiksmų, dėl kurių būtų reikėję iš dalies keisti VII priedą.

Kalbant apie tame priede nagrinėjamą klausimą, Komisija nuo 2018 m. gruodžio mėn. iki 2020 m. lapkričio mėn. atliko „EEĮA apdorojimo kokybės standartų tyrimą“ (angl. Study on quality standards for the treatment of WEEE), įskaitant išsamias konsultacijas su suinteresuotosiomis šalimis. Tame tyrime, inter alia, siūloma iš dalies pakeisti VII priede pateikto medžiagų, mišinių ir komponentų, kurie turi būti pašalinti iš atskirai surinktų EEĮA, sąrašo įrašus, atsižvelgiant į naujus mokslinius duomenis apie pavojingus EEĮA komponentus, medžiagas ar junginius ir į dabartines apdorojimo technologijas. Tyrimas atliktas atsižvelgiant į daugiau galimo tolesnio EEĮA apdorojimo reikalavimų plėtojimo ir derinimo aplinkybių, taip pat remiantis EEĮA direktyvos 8 straipsnio 5 dalyje nustatytais įgaliojimais. Šiuo metu atliekamas tolesnis susijusio ekonominio, aplinkosauginio ir socialinio poveikio vertinimas ir juo remiantis gali būti iš dalies keičiamas VII priedo pakeitimą, dėl kurio šiuo metu negalima priimti atskiro sprendimo.

3.3. Už ES ribų vykdomo EEĮA apdorojimo lygiaverčių sąlygų vertinimo kriterijai, kaip numatyta 10 straipsnio 3 dalyje

Pagal EEĮA direktyvos 10 straipsnio 2 dalį iš ES eksportuojamos EEĮA laikomos 11 straipsnyje nustatytų įsipareigojimų ir tikslų įgyvendinimo dalimi, jei, kaip nustatyta atliekų vežimo reglamentuose (EB) Nr. 1013/2006 ir (EB) Nr. 1418/2007, eksportuotojas gali įrodyti, kad atliekos buvo apdorojamos direktyvos reikalavimus atitinkančiomis sąlygomis. 10 straipsnio 3 dalyje reikalaujama, kad Komisija priimtų deleguotuosius aktus, kuriais nustatomos 10 straipsnio 2 dalį papildančios išsamios taisyklės, visų pirma dėl lygiaverčių sąlygų vertinimo kriterijų, taikomų už ES ribų vykdomam EEĮA apdorojimui.

Atsižvelgdama į ankstesnėje ataskaitoje aptartus pokyčius, Komisija, atlikdama „EEĮA apdorojimo kokybės standartų tyrimą“, atnaujino ankstesnį 2013 m. atliktą tyrimą, kurio tikslas – nustatyti ir palyginti galimas lygiaverčių apdorojimo sąlygų vertinimo ir dokumentavimo galimybes ir pateikti rekomendacijas dėl geriausios (-ių) galimos (-ų) politikos alternatyvos (-ų). Taip pat buvo konsultuojamasi su suinteresuotosiomis šalimis. Be to, Komisija šiuo metu peržiūri Atliekų vežimo reglamentą ir šiomis aplinkybėmis svarstomi kriterijai, susiję su lygiaverčių atliekų apdorojimo už ES ribų sąlygų vertinimu.

Atsižvelgdama, inter alia, į šį vykdomą darbą, Komisija nepriėmė deleguotojo akto pagal EEĮA direktyvos 10 straipsnio 3 dalį. Tačiau atsižvelgiant į ES aplinkos, žaliavų ir žiedinės ekonomikos politiką, pirmenybė tebeteikiama susijusiems veiksmams, taip pat jie ir toliau bus vertinami kartu su pasiūlymais, kurie bus pateikti po Atliekų vežimo reglamento peržiūros.

3.4. IV, VII, VIII ir IX priedų pritaikymas prie mokslo ir technikos pažangos, 19 straipsnis

IV priede pateikiamas nebaigtinis EEĮ kategorijoms priskiriamų EEĮ sąrašas; VII priede aptariamas EEĮA medžiagų ir komponentų atrankinis apdorojimas; VIII priede nurodyti EEĮA apdorojimo ir saugojimo vietų techniniai reikalavimai, o IX priede pateikiamas EEĮ žymėjimo ženklas.

Šioje ataskaitoje aptariamu laikotarpiu Komisija nepriėmė atitinkamų deleguotųjų aktų, kuriais pirmiau minėti priedai būtų pritaikyti prie mokslo ir technikos pažangos.

Kalbant apie VII ir VIII priedus, kaip minėta pirmiau, Komisijos užsakymu atliktame „EEĮA apdorojimo kokybės standartų tyrime“, be kitų pasiūlytų galimybių, nustatyti konkretūs reikalavimai, kuriuos būtų galima įtraukti į šiuos du priedus, siekiant juos pritaikyti prie mokslo ir technikos pažangos. Tai, be kita ko, reikalavimai dėl kelių rūšių EEĮA, kurių pastaraisiais metais atsiranda vis daugiau, pavyzdžiui, fotovoltinių plokščių, oro kondicionavimo įrangos, plokščiųjų ekranų, šaldytuvų, kuriuose naudojamos vakuuminės izoliacinės plokštės, arba EEĮA, kuriose yra ličio akumuliatorių, tačiau kurios neįtrauktos į pirmiau minėtus priedus, nes anksčiau tokių atliekų nebuvo, apdorojimo.

Šiuo metu Komisija, atlikdama pirmiau nurodytą tolesnį vertinimą, toliau vertina šias ir kitas galimybes, svarstydama tolesnį galimą EEĮA apdorojimo standartų rengimą ir derinimą.